Lisbeth Bech-Nielsen (SF), 2025-05-13:
Det lyder på ordføreren, som om det største problem, ordføreren har med beslutningsforslaget, er punkt 2, altså at halvere antallet af udlejningsdage fra 70 til 35.
Hvis man et øjeblik forestillede sig, at det ene forslag blev taget ud, så handler de andre elementer jo hovedsagelig om opstramninger af eksisterende regler og en forpligtelse over for Airbnb til at indberette de data, de jo allerede ligger inde med, til myndighederne.
Hvordan ville ordføreren så stille sig?
Tak for ordet, formand.
Forestil jer en boligopgang i København, hvor naboen i lejligheden ved siden af skiftes ud uge for uge, hvis ikke dag for dag, hvor der hver weekend er støj fra fremmede, måske larm, hvor der er kufferter på trapperne, og hvor ingen hilser i gården.
Det er virkeligheden for mange beboere i de større byer, hvor korttidsudlejning gennem tjenester som Airbnb og andre har taget overhånd.
Det her handler ikke om, at vi i SF og Enhedslisten ikke ønsker korttidsudlejning, men vi ønsker den balance, som flere partier har talt om i dag, men som vi ikke synes at der er, som det er nu.
Boliger skal være til at bo i, ikke mindst i de store byer, der har problemer med, at der ikke er boliger nok.
Det er derfor, vi i dag fremsætter forslaget om at stramme reglerne for korttidsudlejning.
Privat udlejning skal selvfølgelig være mulig; det kan være en god løsning, hvis man er bortrejst i en periode og nogen samtidig kan få glæde af ens bolig.
Det er jo den form for deleøkonomi, vi taler om i skåltalerne.
Deleøkonomi går så bare hen og bliver noget andet, når det bliver så relativt ureguleret, som vi trods alt synes at det er, fordi der netop ikke er måder at kontrollere på, om man lever op til reglerne.
Det skal ikke ske på bekostning af naboernes tryghed, almindelige menneskers muligheder for at finde en bolig i de større byer eller rimelige konkurrencevilkår for hoteller og erhvervslivet.
Jeg har både over for ministeren og Venstres ordfører påpeget, at Dansk Erhverv og andre erhvervsorganisationer virkelig har banket i bordet mange gange gennem årene og sagt, at der bliver nødt til at ske noget på det her område.
Med det her forslag, som flere af jer har gennemgået, lægger vi op til fem konkrete stramninger.
Kun ens egen bolig må udlejes, og det må kun ske, hvis man selv bor der og har adresse der.
Det handler altså ikke om eventuelle sommerhuse eller andet.
Der skal ikke være flere skjulte airbnbhoteller i almindelige lejlighedsejendomme.
Spekulanter skal ikke kunne sætte sig på flere boliger i en opgang og omdanne en hel etage til et lille hotel, som man kender det fra mange andre europæiske storbyer.
Min SF-kollega på rådhuset i København, Astrid Aller, har illustreret forskellige opgange, hvor man simpelt hen har kunnet se, at der var den ene nøgleboks efter den anden.
Der kan selvfølgelig være gode grunde til, at der hænger otte nøglebokse under hinanden, men det er også illustrativt for steder, hvor der er et vældigt rend af folk, der ikke bor der.
Vi synes, at det er passende, for det svarer til de 6 ugers ferie, de fleste af os har.
I dag er det sådan, at 70 dage er bunden og man kan komme op til 100 dage.
Så kunne man jo gøre det på den måde, det allerede er i dag, og så med det her forslag sige, at de 35 dage er bunden, og skulle der være en eller anden by eller kommune, der ønsker at hæve det til de nuværende 70, så skulle der være frihed til det.
SF og Enhedslisten synes, det er illustrativt, at der ikke er nogen af de danske byer, der har haft muligheden for at hæve det fra de 70 dage, der har benyttet sig af det.
Det, vi hører fra rådhuset i København og Aarhus og flere andre steder, er, at man føler, at man ikke er herre i eget hus, fordi man ikke kan indrette sin by.
Den frihed har man ikke lokalt til f.eks. at sikre, at boligpriserne ikke stiger på baggrund af såkaldte airbnbhoteller.
Det tredje punkt er jo, at tjenester som Airbnb skal indberette data til myndighederne, så reglerne faktisk kan håndhæves.
I dag viser svar fra Skattestyrelsen, at 92 pct. af stikprøverne simpelt hen ikke var korrekte.
Så folk får ikke udfyldt, hvor meget de lejer ud, eller hvor meget de tjener på det.
Det går jo ikke, specielt ikke, når det er alment kendt, at det heller ikke kan kontrolleres, om der bliver snydt med det.
Nu var der flere, der sagde, at vi skal kigge til vores nabolande.
Jamen vores nabolande har faktisk kontrolmuligheder.
De har de her data, der bliver indberettet til de lokale myndigheder.
Det har vi aktivt fravalgt i Danmark.
På den måde kan Airbnb og lignende tjenester grine hele vejen til banken, for det kan godt være, at man har nogle regler, men man kan aldrig finde ud af, om de i realiteten bliver overholdt.
Som der også er blevet nævnt flere gange, er der også et EU-direktiv, som netop skal håndtere korttidsudlejning.
Det kan vi så frasige os, fordi vi ikke har en indberetningspligt i Danmark.
Det synes jeg da ikke er noget at være stolt over.
Her prøver man faktisk at håndtere et reelt problem for mange europæiske større byer – og også Thy, hvilket jeg er blevet bekendt med i dag, hvor turistorganisationer synes, at det er gået for vidt.